**06. Biserica, o casă deschisă pentru toate generațiile**

**Casa construită pe stâncă (Mt 7, 24-27)**

Așa cum casa unei familii reunește persoane de diferite vârste, aparținând diferitelor generații (copii, părinți, bunici, străbunici), tot astfel Biserica, familia lui Dumnezeu, primește sub acoperișul său oameni de toate vârstele, statutele sociale, de diferite culturi, cu diferite talente. Și așa cum într-o familie locuiesc sub acoperișul aceleași case și fiii exemplari și cei rebeli, tot așa Biserica adună la pieptul său oameni exemplari, putem spune sfinți, dar și păcătoși care au nevoie să întâlnească în mod real milostivirea Tatălui și să se convertească.

Temelia Bisericii este una solidă, care a rezistat încercărilor istoriei și care trebuie să reziste intemperiilor timpurilor actuale. Cu toții suntem invitați să locuim în casa Domnului și fiecare dintre noi este coresponsabil la menținerea adevăratei credințe:

„Voi nu mai sunteţi străini şi nici oaspeţi, ci sunteţi concetăţeni ai sfinţilor şi oameni de casă ai lui Dumnezeu,  zidiţi pe temelia apostolilor şi a profeţilor, piatra unghiulară fiind Cristos Isus.  În el, toată construcţia, ca un ansamblu armonios, se înalţă ca un templu sfânt în Domnul,  în care şi voi sunteţi zidiţi ca să deveniţi o locuinţă a lui Dumnezeu prin Duhul.” (Ef 2, 19-22).

Cum putem ști ceea ce avem de făcut? Cum să menținem legătura vitală cu Cristos și cu ceilalți membri ai comunității ecleziale? Cum să fim „pietre vii”, adică să ne implicăm activ în viața Bisericii? Ascultând și împlinind cuvintele Domnului. Astfel locuința noastră va rezista în fața încercărilor și niciun dușman nu va putea să o distrugă.

**24**„Aşadar, oricine ascultă aceste cuvinte ale mele şi le împlineşte va fi asemenea cu omul înţelept care şi-a construit casa pe stâncă. **25**A căzut ploaia, au venit şuvoaiele, au suflat vânturile, au năvălit peste casa aceea, dar ea n-a căzut, pentru că fusese stabilită pe stâncă. **26**Însă oricine ascultă aceste cuvinte ale mele, şi nu le împlineşte, va fi asemenea cu bărbatul necugetat care şi-a construit casa pe nisip. **27**A căzut ploaia, au venit şuvoaiele, au suflat vânturile, au izbit în casa aceea şi ea s-a prăbuşit. Iar prăbuşirea ei a fost mare” (Mt. 7, 24-27).

La începutul Evangheliei sale, după fragmentele despre nașterea și pregătirea activității publice a lui Isus, Sf. Matei ne prezintă primul discurs al Mântuitorului, numit „predica de pe munte”. Predica începe la capitolul 5 cu „Fericirile”, în centrul discursului găsim rugăciunea „Tatăl nostru”, iar la sfârșit apare această parabolă a celor doi oameni care construiesc câte o casă: unul pe stâncă și altul pe nisip.

Predica de pe munte este rezumatul tuturor învățăturilor date de Isus, este cartea de identitate a creștinului: aici este cuprinsă întreaga lege - Legea Iubirii; iar parabola celor doi oameni este rezumatul atitudinii pe care o poate avea orice ascultător al Cuvântului lui Isus: sau hotărăște să își construiască viața punând la baza învățătura Mântuitorului, sau își fixează temelia în nisipul lucrurilor trecătoare... Este diferența dintre „a auzi” și „a asculta”: cel care „aude” recepționează sunetele, cuvintele, dar acestea îl lasă neschimbat, omul continuă cu propriile idei, cu propriile planuri, cu propria voință; cel care „ascultă” se lasă pătruns de cuvinte - în acest caz de învățătura Domnului - se lasă modelat, plăsmuit, transformat de ceea ce ascultă, devine disponibil să împlinească voința lui Dumnezeu.

Ascultarea rodnică a Cuvântului lui Dumnezeu produce în creștin o dorință din ce în ce mai mare de a asculta cât mai mult, de a medita, de a pune în practică Evanghelia, de a renunța la mofturile proprii, la plăcerile personale pentru a-i fi pe plac lui Dumnezeu. Și cine ascultă cu adevărat nu poate ține doar pentru sine comoara harurilor divine care provin din ascultarea și meditare Cuvântului: simte nevoia să împărtășească cu ceilalți, să-i facă părtași la bucuria Evangheliei, la bucuria transmisă de Cuvântul lui Dumnezeu cuprins în Sfintele Scripturi, de la Geneză până la Apocalips. Căci Biblia, de la început până la sfârșit, povestește despre dragostea lui Dumnezeu față de om și despre dorința Domnului ne a ne vedea pe toți fericiți.

„Biblia este marea relatare care povestește minunățiile milostivirii lui Dumnezeu. Fiecare pagină este impregnată de iubirea Tatălui care încă de la creație a voit să imprime în univers semnele iubirii sale. Duhul Sfânt, prin cuvintele profeților și prin scrierile sapiențiale, a plăsmuit istoria lui Israel în recunoașterea duioșiei și a apropierii lui Dumnezeu, în pofida infidelității poporului. Viața lui Isus și predica sa marchează în mod determinant istoria comunității creștine, care a înțeles propria misiune pe baza mandatului lui Cristos de a fi instrument permanent al milostivirii și al iertării sale (cf. In 20,23). Prin Sfânta Scriptură, menținută vie de credința Bisericii, Domnul continuă să vorbească miresei sale și îi arată cărările de parcurs, pentru ca evanghelia mântuirii să ajungă la toți” (Papa Francisc, *Misericordia et misera*, 7).

Biblia este dialogul dintre Creator și creatura sa: Dumnezeu îi vorbește omului prin profeți, prin revelații, îi manifestă iubirea prin harurile revărsate din belșug, iar omul îi răspunde prin rugăciunea psalmilor, prin punerea în practică a voinței divine în viața de toate zilele, prin trăirea iubirii fraterne în mod concret, chiar dacă aceasta presupune lipsuri, suferințe, neplăceri.

În fragmentul pe care îl medităm ne sunt prezentați **doi oameni și două case**. Sunt doi oameni asemănători din punct de vedere fizic și au aceeași dorință: a construi o casă... Diferența este aceasta: unul este **înțelept**, iar altul este **necugetat**. Aici nu se vorbește despre priceperea unuia sau a altuia de a construi, despre cunoștințele lor de arhitectură și zidărie, dar despre capacitatea și alegerea fiecăruia de a se încredința sau nu Arhitectului Suprem, Dumnezeu. El însuși ne-a plăsmuit pe fiecare dintre noi, ne-a gravat pe palmele Sale (Is 49, 16). Dar de prea multe ori omul uită că este doar o creatură și Creatorul este Domnul a toate și alege să-și asume un rol mult prea mare pentru el.

În Biblie este numit **înțelept** tocmai omul care se încrede în Cuvântul Domnului și pune în practică învățăturile divine, iar **necugetat** este cel care refuză ajutorul lui Dumnezeu, refuză prezența Domnului în viața sa, crede că se poate descurca pe cont propriu.

**Înțeleptul** este cel care îl caută pe Dumnezeu (Ps 14, 2; 53, 3), care cugetă la învățăturile Domnului (Ps 119, 99), care primește învățăturile Sale (Prov 10, 8). Cel înțelept ascultă și astfel i se adaugă învățătură (Prov 1, 5). Ben Sirah afirmă: „Omul înțelept nu va urî legea, dar cel ipocrit față de ea este ca o barcă în furtună” (Sir 33, 2). Sf. Iacob, în Scrisoarea sa, întreabă și îndeamnă: „Cine este înțelept și învățat între voi? Să-și arate faptele printr-o purtare bună în modestia înțelepciunii.” (Iac 3, 13).

Cel **necugetat**, cel care nu ascultă Cuvântul lui Dumnezeu, mai este numit **nelegiuit** sau **nebun**. „În adâncul inimii celui nelegiuit șușotește păcatul, înaintea ochilor săi nu este frică de Dumnezeu” (Ps 36, 2). Făcând o comparație între omul care „își găsește plăcerea în legea Domnului” și cei care o refuză, Psalmul 1 îl numește pe primul fericit și îl aseamănă cu „pomul sădit pe malul apei care dă rod la timpul potrivit”, iar pe cei nelegiuiți îi numește „răi” și îi compară cu „pleava pe care o spulberă vântul”. Ben Sirah spune că „interiorul celui nebun este ca un vas spart: nu ține nicio cunoaștere” (Sir 21, 14), iar „cel care-l învață pe un nebun este ca unul care lipește un ciob sau ca unul care-l trezește pe cel căzut într-un somn adânc” (Sir 22, 9). Făcând referire la cei care îl refuză pe Dumnezeu, Iob este și mai drastic: „Omul nebun devine inteligent când puiul de măgar va da naștere unui om!” (Iob 11, 12).

Pe lângă faptul că cel necugetat nu are înțelepciune de a se abandona voinței divine, de a-și conduce viața conform Cuvântului lui Dumnezeu, acesta mai este și încăpățânat. Cartea Proverbelor spune: „Dacă l-ai pisa pe nebun într-o piuă, în mijlocul boabelor, cu zdrobitorul, tot nu ai putea îndepărta de la el nebunia lui” (Prov 27, 22). Ben Sirah concluzionează: „Plângi pentru un mort, căci l-a părăsit lumina! Plângi pentru un nebun, căci l-a părăsit înţelegerea! Plângi mai degrabă pentru un mort, căci se odihneşte! Căci viaţa nebunului este mai rea decât moartea” (Sir 22, 11). Însuși poporul ales este numit de către profeți „popor nebun” deoarece nu recunoaște chemarea lui Dumnezeu la convertire: „Ascultaţi aceasta, popor nebun şi fără inimă: aveţi ochi, şi nu vedeţi, aveţi urechi, şi nu ascultaţi” (Ier 5, 21).

Isus ne pune în față acești doi oameni și casele lor. Amândoi au terminat de construit și se bucură de munca mâinilor lor... Se bucură până când ajunge furtuna: vin ploaia, șuvoaiele și vânturile. Nimeni nu este scutit de intemperiile naturii. La fel cum Tatăl din ceruri „face să răsară soarele peste cei buni și peste cei răi și să plouă peste cei drepți și peste cei nedrepți” (Mt 5, 45), la fel și furtuna se abate asupra tuturor. Cele trei elemente ale naturii sunt utilizate în mod negativ. Ploaia, în loc să fie benefică și să ude pământul pentru a-l face să rodească, este distrugătoare. Șuvoaiele, în loc să asigure apa necesară vieții, sunt violente și au și ele puterea de a distruge. La fel și vântul: în loc de adierea care are un rol important în răspândirea semințelor plantelor, care răcorește omul într-o zi caniculară, aici are o forță nimicitoare. Elementele naturii devin instrumente ale Nimicitorului, ale celui care vrea să ne distrugă viața și munca. Este vorba despre calomnii, curse întinse de cei care ne vor răul, care sunt invidioși, geloși de bunurile și calitățile noastre; ploaia, șuvoaiele și vântul mai pot indica dureri, suferințe fizice și morale, durerea provocată de pierderea celor dragi, moartea. Creștinul nu este imun la toate acestea, dar știe să le depășească cu puterea lui Cristos. Cel Rău nu va putea să ne nimicească dacă fundamentele noastre sunt solide, dacă suntem zidiți pe stâncă. Iar stânca este Cristos, este Cuvântul lui Dumnezeu.

Încă din Vechiul Testament Dumnezeu este numit stâncă: „Nu este nimeni sfânt ca Domnul, pentru că nu este altul în afară de tine. Nu este stâncă precum Dumnezeul nostru” (1Sam, 2, 2) și „Cine este Dumnezeu în afară de Domnul? Sau cine este o stâncă în afară de Dumnezeul nostru?” (2Sam 22, 32, Ps 18, 32). Cel drept luat în râs se roagă plin de speranță: „Pleacă-ţi urechea spre mine, grăbeşte-te să mă eliberezi. Fii pentru mine o stâncă de scăpare, o cetate întărită, ca să mă mântuieşti” (Ps 31, 3). Aceasta este și rugăciunea celui bătrân: „Fii pentru mine stâncă şi cetate de refugiu, ca să mă mântuieşti, pentru că numai tu eşti tăria mea şi cetatea mea de apărare” (Ps 71, 3). Profetul Isaia îndeamnă: „Încredeţi-vă în Domnul pe vecie, căci Domnul Dumnezeu este o Stâncă veşnică” (Is 26, 4).

Sf. Paul, adresându-se celor care au aderat la învățătura lui Cristos, le spune: „Voi nu mai sunteţi străini şi nici oaspeţi, ci sunteţi concetăţeni ai sfinţilor şi oameni de casă ai lui Dumnezeu, zidiţi pe temelia apostolilor şi a profeţilor, piatra unghiulară fiind Cristos Isus. În el toată construcţia, ca un ansamblu armonios, se înalţă ca un templu sfânt în Domnul, în care şi voi sunteţi zidiţi ca să deveniţi o locuinţă a lui Dumnezeu prin Duhul” (Ef 2, 19-22).

Creștinul, indiferent de încercările la care îl supune viața, nu are de ce se înfricoșa. Va învinge toate cu forța lui Cristos, dacă va rămâne ferm în respectarea poruncilor și în trăirea autentică a vieții de credință. Învățătura lui Cristos este mai solidă decât orice stâncă. Cine o pune în practică va fi înălțat deasupra încercărilor, fie exterioare, fie spirituale, fie că vin de la oameni, fie că vin de la diavol: „cei care speră în Domnul îşi întăresc puterea, se înalţă ca pe aripi de vultur, aleargă, dar nu ostenesc, umblă, dar nu obosesc” (Is 40, 31).

**Reflecție personală**

1. Mă simt într-adevăr acasă în comunitatea parohială din care fac parte? Dacă nu, ce îmi lipsește? Sunt un membru activ al comunității, mă interesează ce se întâmplă în viața Bisericii locale, dar și a Bisericii universale?
2. Eu îi ajut pe ceilalți să se insereze în comunitatea parohială din care fac parte (nou-veniți, cei care s-au întors la credință după o lungă perioadă de rătăcire)?
3. Care este relația mea cu Cuvântul lui Dumnezeu? Îl citesc? Îl meditez? Mă străduiesc să îmi amintesc în timpul săptămânii Liturgia Cuvântului din duminica precedentă?
4. În timpul zilei citim multe mesaje, articole, reviste, cărți... Câte dintre ele au conținut religios? Câte dintre ele „hrănesc” credința mea? Câte mă ajută să am o relație mai strânsă cu Isus Cristos?
5. La cine alerg în momentele de încercare? Unde îmi vărs necazul? Găsesc alinare ș putere în Cuvântul lui Dumnezeu, în sacramente, în sânul Bisericii?

**Rugăciune**

Ajută, o, Mamă, credința noastră!

Deschide-ne față de ascultarea Cuvântului,

pentru ca să putem recunoaște

vocea lui Dumnezeu și chemarea Sa.

Trezește în noi dorința de a merge pe urmele Sale.

Ajută-ne să ne lăsăm atinși de iubirea Lui,

ajută-ne să ne încredințăm în totalitate Lui,

să credem în iubirea Sa,

mai ales în momentele de încercare și suferință.

Amintește-ne că cine crede nu e niciodată singur.

Învață-ne să privim cu ochii lui Isus,

astfel încât El să fie Lumină pe drumul nostru.

Fă ca această lumină a credinței să crească neîncetat în noi!

Amin.

(Papa Francisc, *Lumen fidei*, 60)

Sr. Luminița Antonică OP